REGOLAMENT TAL-KUMMISSJONI (KE) Nru 503/2005
tal-31 ta' Marzu 2005
li jemenda r-Regolament tal-Kunsill (KE) Nru 747/2001 fir-rigward ta' kwoti tat-tariffi tal-Komunità u kwantitajiet ta' referenza għal ċerti prodotti li joriġinaw mill-Marokk
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 747/2001 tad-9 ta’ April 2001 li jipprovdi għall-amministrazzjoni ta' tariffa ta' kwoti tal-Komunità u ta' kwantitajiet ta' referenza għall-prodotti eliġibbli għal preferenzi bis-saħħa ta' ftehim ma’ ċerti pajjiżi tal-Mediterran u li jħassar ir-Regolamenti (KE) Nru 1981/04 u (KE) Nru 934/95 (1), b’mod partikolari l-Artikolu 5(1)(b) tiegħu,
Billi:
(1)
Bid-Deċiżjoni tiegħu tas-16 ta' Marzu 2005 (2), il-Kunsill awtorizza l-iffirmar u pprovda għall-applikazzjoni provviżorja mill-1 ta’ Mejju 2004 ta’ Protokoll għall-Ftehim Ewro-Mediterranju bejn il-Komunitajiet Ewropej u l-Istati Membri tagħhom, minn naħa waħda, u r-Renju tal-Marokk, min-naħa l-oħra, sabiex tkun ikkunsidrata l-adeżjoni tar-Repubblika Ċeka, tar-Repubblika tal-Estonja, tar-Repubblika ta’ Ċipru, tar-Repubblika tal-Ungerija, tar-Repubblika tal-Latvja, tar-Repubblika tal-Litwanja, tar-Repubblika ta’ Malta, tar-Repubblika tal-Polonja, tar-Repubblika tas-Slovenja, u tar-Repubblika Slovakka fl-Unjoni Ewropea.
(2)
Dan il-Protokoll jipprovdi għal ċerti prodotti li joriġinaw mill-Marokk, għal kwoti tat-tariffi ġodda u għal kwantità ta’ referenza ġdida, kif ukoll għall-bidliet fil-kwoti tat-tariffi eżistenti stabbiliti bir-Regolament (KE) Nru 747/2001.
(3)
Sabiex jiġu implimentati l-kwoti tat-tariffi l-ġodda u l-kwantità ta’ referenza l-ġdida kif ukoll il-bidliet fil-kwoti tat-tariffi eżistenti, huwa meħtieġ li jiġi emendat ir-Regolament (KE) Nru 747/2001.
(4)
Għas-sena 2004 il-volumi tal-kwoti tat-tariffi l-ġodda u l-kwantità ta’ referenza l-ġdida kif ukoll iż-żjidiet fil-volumi tal-kwoti tat-tariffi eżistenti għandhom jiġu kkalkulati bħala porzjon tal-volumi bażiċi speċifikati fil-Protokoll, fi proporzjon għall-parti tal-perjodu li għadda qabel l-1 ta’ Mejju 2004.
(5)
Sabiex tkun faċilitata l-amministrazzjoni ta’ ċerti kwoti tat-tariffi eżistenti previsti fir-Regolament (KE) Nru 747/2001, li l-perjodu tal-kwota tiegħu jkun għadu miftuħ fid-data tal-applikazzjoni tal-Protokoll il-ġdid, il-kwantitajiet impurtati fi ħdan il-qafas ta’ dawk il-kwoti qabel dik id-data għandhom jiġu applikati kontra l-kwoti tat-tariffi miftuħa b’mod konformi mar-Regolament (KE) Nru 747/2001, kif emendat b’dan ir-Regolament.
(6)
Peress li l-Protokoll japplika mill-1 ta’ Mejju 2004, dan ir-Regolament għandu japplika mill-istess data u għandu jidħol fis-seħħ kemm jista’ jkun malajr.
(7)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness II għar-Regolament (KE) Nru 747/2001 qed jiġi emendat kif stabbilit fl-Anness għal dan ir-Regolament.
Artikolu 2
Il-kwantitajiet li, skont l-Anness II għar-Regolament (KE) Nru 747/2001, tpoġġew f’ċirkulazzjoni ħielsa fil-Komunità minn mindu bdew il-perjodi tal-kwota u li fl-1 ta’ Mejju 2004 ikunu għadhom miftuħa fi ħdan il-kwoti tat-tariffi bl-ordnijiet numri 09.1104, 09.1112, 09.1122 u 09.1137, għandhom, meta jidħol fis-seħħ dan ir-Regolament, jiġu applikati kontra l-kwoti tat-tariffi rispettivi stabbiliti fl-Anness II għar-Regolament (KE) Nru 747/2001, kif emendat b’dan ir-Regolament.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Mejju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 31 ta' Marzu 2005.